b'\n_START_ARTICLE_\nSatank\n_START_SECTION_\nPrecedents\n_START_PARAGRAPH_\nEl 1860 Satank visitava sovint al ranxo Peacock, prop de l\'actual Great Bend, Kansas. Satank va demanar a George Peacock que li escriv\xc3\xads una carta de presentaci\xc3\xb3 al cap de caravanes de Santa Fe per a demanar-li subministraments de manera pac\xc3\xadfica i per a expressar-li que els kiowa era un poble pac\xc3\xadfic. Tanmateix Peacock va aprofitar-se de l\'analfabetisme de Satank i va escriure una carta on deia que Satank era una mal indi. Quan el vell cap es va assabentar de l\'engany, la seva tribu va matar a Peacock i diverses persones del ranxo Peacock.\n_START_SECTION_\nSuccessi\xc3\xb3 de Dohasan\n_START_PARAGRAPH_\nDespr\xc3\xa9s de la mort del gran l\xc3\xadder de la naci\xc3\xb3 kiowa, Dohasan, el 1866, Guipago es va convertir en el seu successor. Tot i aix\xc3\xad Satanta i Tene-angopte van competir entre ells i contra el mateix Guipago, establint-se finalment una profunda solidaritat entre Guipago i Satanta; Satanta era un fervent opositor a la pol\xc3\xadtica d\'allotjament de les tribus \xc3\xadndies en reserves, a difer\xc3\xa8ncia de Tene-angoptee, partidari d\'un acord amb l\'home blanc. Mentrestant Satank va continuar liderant el Koitsenko sense inter\xc3\xa8s de liderar la naci\xc3\xb3 kiowa. El 1867 Satank va signar el tractat de Medicine Lodge amb Satanta i altres caps de kiowa on acceptaven el trasllat a una reserva. No va ser el cas de Guipago, que es va negar a signar un acord que considerava un parany.\n_START_SECTION_\nMassacre de Salt Creek\n_START_PARAGRAPH_\nEl 1870 el seu fill, tamb\xc3\xa9 anomenat Satank, va morir en una incursi\xc3\xb3 a Texas. Com a venjan\xc3\xa7a per la mort del seu fill, Satank va intensificar els seus atacs, afegint-se d\'aquesta manera a les que ja estava duent a terme Satanta i altres tribus kiowa, comanxe i apatxe descontentes amb les pol\xc3\xadtiques dels Estats Units. _NEWLINE_En aquest context cal incloure-hi l\'atac a la caravana de Warren el 18 de maig de 1871 a les planures de Salt Creek de Texas, on els indis van assassinar a 7 persones i es van endur els subministraments. Els supervivents de la caravana van acudir a Fort Richardson, on es van trobar amb el general William Tecumseh Sherman, que havia passat pel alt aquell atac mentre es trobava amagat a l\'espera de la caravana. El general, en adonar-se que havia escapat de la mort per ben poc, va ordenar al coronel Ranald S. Mackenzie i al 4t de cavalleria perseguir a l\'escamot d\'indis i detenir-ne als responsables de la matan\xc3\xa7a._NEWLINE_Tanmateix l\xe2\x80\x99ex\xc3\xa8rcit no va capturar el grup de guerrers, si no que m\xc3\xa9s aviat van ser ells els que es van deixar agafar. Satank i Satanta havien tornat a la reserva i, si s\'hi haguessin quedat sense cridar l\'atenci\xc3\xb3, ning\xc3\xba no hauria descobert mai oficialment qui havia com\xc3\xa8s l\'atac a la caravana de Warren. Per\xc3\xb2 Satanta no va saber romandre en silenci i va fer saber a l\xe2\x80\x99agent indi de la Reserva Kiowa-Comanxe que tingu\xc3\xa9s municions i subministraments, tot presumint que ell mateix, Satank i el jove l\xc3\xadder Ado-ete (Gran Arbre) havien dirigit l\'atac que recentment havia matat els carreters a Salt Creek, i que podrien haver matat tamb\xc3\xa9 al general Sherman si ho haguessin volgut._NEWLINE_Sherman, que ja estava furi\xc3\xb3s pel que havien fet els guerrers indis, es va enfurismar encara m\xc3\xa9s en saber que una de les v\xc3\xadctimes podria haver estat ell mateix i va ordenar l\'arrest de Satank, Satanta i Ado-ete. Durant l\'arrest, que va dirigir Sherman en persona, Guipago es va presentar ben equipat amb un rifle carregat i armes decidit a evitar que s\'enduguessin als seus companys, per\xc3\xb2 va haver de rendir-se davant la pres\xc3\xa8ncia massiva de tropes militars. Sherman va decidir d\'enviar els caps indis a Jacksboro, Texas, perqu\xc3\xa8 poguessin ser jutjats per un tribunal estatal per assassinat. La intenci\xc3\xb3 de Sherman era que el Tribunal n\xc3\xbamero 13 del Districte Judicial de Texas els jutj\xc3\xa9s com a simples criminals comuns, cosa que els negaria qualsevol dret que poguessin tenir com a presoners de guerra (contemplaci\xc3\xb3 que molt probablement s\xc3\xad que tindria un tribunal militar). Seria la primera vegada que un tribunal nord-americ\xc3\xa0 jutjaria a uns caps indis.\n_START_SECTION_\nProc\xc3\xa9s de Satanta i Ado-ete\n_START_PARAGRAPH_\nEl general Sherman va dur a judici a Satanta, Ado-ete i Satank, convertint-los en els primers l\xc3\xadders indis a ser jutjats per atacs en un tribunal nord-americ\xc3\xa0. Sherman va ordenar portar als tres caps kiowa a Jacksboro, Texas, per a jutjar-los per assassinat._NEWLINE_Satank no tenia cap intenci\xc3\xb3 de deixar-se humiliar en un judici de blancs. Es va negar a entrar al transport i, despr\xc3\xa9s que els soldats li van llan\xc3\xa7ar a dins per for\xc3\xa7a, va amagar el cap sota la seva manta vermella (usada com a signe de la seva pertinen\xc3\xa7a al Koitsenko, consell de guerrers kiowa). Pel que sembla, els soldats van creure que el vell cap volia amagar el rostre a causa de la humiliaci\xc3\xb3, per\xc3\xb2 en realitat s\'estava rosegant els canells per aconseguir treure\'s les cadenes que li havien posat. Va comen\xc3\xa7ar a cantar la seva can\xc3\xa7\xc3\xb3 de mort i, quan va tenir les mans lliures, va apunyalar a la cama a un dels seus gu\xc3\xa0rdies amb un ganivet que duia amagat a la roba aconseguint prendre-li el rifle. Satank va ser abatut a trets abans que pogu\xc3\xa9s disparar._NEWLINE_Van deixar el seu cos tirat a la carretera i, malgrat el coronel Ranald S. Mackenzie va assegurar a la fam\xc3\xadlia que podien reclamar sense repres\xc3\xa0lies les restes de Satank, la seva gent va tenir por de la reacci\xc3\xb3 de l\'Ex\xc3\xa8rcit. El cos de Satank mai no van ser reclamat.\n_START_SECTION_\nSepultura\n_START_PARAGRAPH_\nFinalment, el cos de Satank va ser enterrat per l\'ex\xc3\xa8rcit a "Chief\'s Knoll", al cementiri de Fort Sill. Va ser el mateix lloc on es va dur el cos de Satanta quan es va su\xc3\xafcidar a la pres\xc3\xb3 a Huntsville (Texas). Els dos caps indis van ser enterrats molt a prop l\'un de l\'altre. Altres caps c\xc3\xa8lebres kiowa, comanxe i arapaho tamb\xc3\xa9 estan enterrats sepultures properes, com ara Tene-angop\'te (kiowa), Paruasemana i Quanah Parker (comanxes) i \xc3\x93s Groc i Ohnasite (Arapahos).'